**Парасат әлемі: тұлға және мәдениет**

**2022 жылғы 18 мамыр Нұр-Сұлтан қ.**

**Қазақстан халқы Ассамблеясы Мәжілістегі депутаттық топтың мүшелері мәдениет және қоғам қайраткері Сағат Әшімбаевқа арналған конференцияға қатысты.**

Көрнекті мәдениет және қоғам қайраткері, әдеби сыншы, тележурналист Сағат Әшімбаевтың туғанына 75 жыл толуына арналған «Парасат әлемі: тұлға және мәдениет» атты халықаралық ғылыми-практикалық конференция Л.Н.Гумилев атындағы Еуразия ұлттық университетінде өтті.

Конференцияға ҚР Парламент Сенатының төрағасы М.Әшімбаев, мемлекет және қоғам қайраткері Қ.Сұлтанов, ҚР Парламенті Сенатының депутаттары Б.Жұмағұлов, Н.Жүсіп, Л.Сүлеймен, сондай-ақ ғылыми, шығармашылық зиялы қауым, отандық және шетелдік ғалымдар, профессорлар, ақын-жазушылар мен танымал журналистер, республикалық БАҚ басшылары қатысты. Конференция модераторы Еуразия ұлттық университетінің ректоры Е.Сыдықов конференция байыпты ойларды ортаға салып, қоғам үшін тұлғаның қасиеттерін көрсететін әйгілі Қазақстан қайраткерінің өмірі мен шығармашылығы туралы жаңа маңызды мәліметтер алып, білуге мүмкіндік береді,-деді.

Жиынға қатысушылардың баяндамаларында Жаңа Қазақстанның рухани негізі ұлт құндылықтарымен, айшықты тұлғалармен беки түседі. Бүгінгі шара осы тұжырымдаманың мұратымен сәйкес келеді. Сағат Әшімбаевтың Қазақ теледидарына келуі, «Қарыз бен парыз» авторлық бағдарламасын жүргізуі, Желтоқсан көтерілісі кезіндегі халық психологиясын сол заманның бейнежазбасына айшықтап қалуға септесуі – азаматтығының заңды жалғасы.

Көрнекті тұлғаның замандастары Қ.Сұлтанов, А.Смайыл, С. Абдрахманов өздерінің естеліктерімен бөлісті.

Университет баспасөз қызметінің ақпараты бойынша, отандық және шетелдік ғалымдар «Сағат Әшімбаевтың шығармашылық шеберлік туралы ой-тұжырымдары», «Қаламгер Сағат Әшімбаев және Тәуелсіздік қарсаңындағы әдеби үрдіс», «Қырғыз және қазақ рухани байланысына дәнекер тұлға», «Сағат Әшімбаевтың өмір сүру концепциясы», «Әдеби сынның ақтаңгері», «Тележурналистика – жаңаруға дейінгі жаңару», «Түркі әдеби әлемі және Сағат Әшімбаев мұрасы» тақырыбында баяндама жасады.

Конференцияда Сағат Әшімбаев туралы бейне фильм көрсетіліп, ғалымға арналған «Сыншы мұраты» атты кітаптың тұсаускесер рәсімі өткізілді. Оның еңбектері мен әр жылдары түскен суреттерінен арнайы көрме ұйымдастырылды.

Жиынға қатысушылар «Қазақстан мәдениетіндегі қайраткерлік және Сағат Әшімбаев тұлғасы», «Отандық тележурналистикадағы Сағат Әшімбаев жолы және қазіргі ізденістер», «Сыншы Сағат Әшімбаев мұрасы және әдеби сынның жаңа тұжырымдамалары» тақырыбы бойынша үш секцияға бөлініп, конференция жұмысын одан әрі жалғастырды.